กรมปศุสัตว์ คุมเข้มมาตรการป้องกันโควิดในโรงงานสินค้าปศุสัตว์
นายสัตวแพทย์สรวิศ ธานีโต อธิบดีกรมปศุสัตว์ กล่าวว่า กรมปศุสัตว์ได้ประเมินสถานการณ์ COVID-19 อย่างต่อเนื่อง โดยปัจจุบันได้มีการเพิ่มความเข้มงวดในมาตรการป้องกันอย่างเต็มที่ รวมถึงสนับสนุนและผลักดันให้โรงงานสินค้าปศุสัตว์เพื่อการส่งออกภายใต้การกำกับดูแลของกรมปศุสัตว์ ร่วมดำเนินการควบคุมและป้องกันตามแนวทางของกระทรวงสาธารณสุข โดยแนวทางหลัก ได้แก่ การดำเนินมาตรการป้องกันควบคุมในพื้นที่เฉพาะ (Bubble and Seal) การใช้วิธีให้แรงงานทำงานและพักอาศัยอยู่ภายในโรงงานหรือการเดินทางไปกลับที่พักและโรงงานโดยไม่แวะระหว่างทาง การจัดทำแผนตรวจคัดกรองเชิงรุกและการสุ่มตรวจด้วย ATK อย่างต่อเนื่อง จัดหาวัคซีนให้กับบุคลากรทุกคน ผลที่คาดว่าจะได้รับจากแนวทางควบคุมและป้องกัน ได้แก่ รักษาเสถียรภาพทางเศรษฐกิจในภาคการผลิตสินค้าปศุสัตว์เพื่อการส่งออก ลดผลกระทบต่อห่วงโซ่การผลิต เช่น ผู้บริโภคขาดแคลนอาหาร โรงงานแปรรูปอาหารขาดแคลนวัตถุดิบและเกษตรกรผู้เลี้ยงสัตว์และเศรษฐกิจของประเทศในอนาคต ซึ่งมีมูลค่าสูงถึง 2 แสนล้านบาท ป้องกันคลัสเตอร์โรงงานจากการติดเชื้อและสร้างสมดุลระหว่างมาตรการทางด้านสาธารณสุขและด้านเศรษฐกิจให้สามารถขับเคลื่อนต่อไปได้  สร้างความเชื่อมั่นทางด้านความปลอดภัยอาหาร แก่ผู้บริโภคและประเทศคู่ค้าของไทย  รักษาระดับการจ้างงานในภาคการผลิตส่งออกกรมปศุสัตว์ ร่วมกับส่วนราชการในพื้นที่และผู้ประกอบการ มีมาตรการป้องกันโรคโควิด-19 ในโรงงาน และตรวจสอบประสิทธิภาพในการควบคุมความปลอดภัยอย่างเข้มงวด รวมไปถึงการเก็บตัวอย่างสินค้า หากพบมีความเสี่ยงหรือปนเปื้อนเชื้อ กรมปศุสัตว์จะไม่อนุญาตให้ทำการจำหน่ายหรือส่งออกในทันที นอกจากนี้ ลักษณะของโรงงานผลิตสินค้าปศุสัตว์นั้นเป็นไปตามหลักการผลิตที่ดี (GMP) มีขอบเขตพื้นที่ชัดเจน หากพบการติดเชื้อของพนักงานในโรงงาน จะสามารถคัดแยกผู้ติดเชื้อออกได้อย่างรวดเร็ว ซึ่งเป็นไปตามแนวทางบับเบิลแอนด์ซีล (Bubble and Seal) ของกรมควบคุมโรคอธิบดีกรมปศุสัตว์ กล่าวด้วยว่า สำหรับการส่งออกยังไม่มีหน่วยงานของประเทศผู้นำเข้าของต่างประเทศได้แสดงความกังวลมาแต่อย่างใด ยกเว้นสาธารณรัฐประชาชนจีนหากพบว่าโรงงานใดที่ตรวจพบคนงานติดเชื้อ กรมปศุสัตว์ต้องชะลอการส่งออกชั่วคราวตามข้อกำหนดจีน  หากประเทศไทยสามารถควบคุมการระบาดของโรคโควิดในภาพรวมได้ พนักงานหายป่วยกลับมาทำงาน รวมถึงการมีแรงงานเข้ามาชดเชย ก็มั่นใจว่า สิ้นปีนี้ยอดส่งออกสินค้าปศุสัตว์จะเพิ่มขึ้นอย่างแน่นอน